επόμενο: Εισαγωγή εντολών εμφάνιση: Εκκίνηση προηγούμενο: Διεπαφή Πίνακας περιεχομένων Ευρετήριο

## Online βοήθεια

Oι εντολές είναι ομαδοποιημένες σε θέματα στην γραμμή των βασικών μενού : `CAS`, `Παράσταση`, `Εντολές`, `Prg`, `Γραφικά`, `Γεω`, `ΥπΦύλλο`, `Φυσ`, `Σχολείο`, και `Χελώνα`. Όπως μπορείτε να δείτε, πολλές από αυτές τις εντολές έχουν μεταφρασθεί στα ελληνικά, σε άλλες υπάρχει δίπλα στο όνομά τους σύντομη εξήγηση στα ελληνικά, και τέλος άλλες έχουν μείνει αμετάφραστες.

Για να μάθετε περισσότερα για τον τρόπο χρήσης μιας εντολής υπάρχουν διάφοροι τρόποι (για όσους/-ες δεν έχουν ακόμα εξοικειωθεί αρκετά με το `Xcas` προτείνουμε τον 3ο τρόπο):

- 1ος τρόπος: Στην γραμμή των βασικών μενού κάνουμε κλικ στο μενού `Βοήθεια` και επιλέγουμε το `Ευρετήριο`. Στο παράθυρο που ανοίγει πληκτρολογούμε το όνομα της εντολής (για παράδειγμα factor) στην γραμμή δίπλα στο `?`. Αμέσως εμφανίζεται στο πλαίσιο κάτω από την γραμμή μια σύντομη περιγραφή της εντολής στα ελληνικά και (στο επόμενο πλαίσιο) διάφορα παραδείγματα. Αν θέλουμε λεπτομερέστερη περιγραφή, πατάμε το κουμπί `Λεπτομέρειες` για να εμφανιστεί πλήρης βοήθεια στο πρόγραμμα πλοήγησης.
- 2ος τρόπος: Επιλέγουμε μία εντολή από ένα από τα βασικά μενού. Η εντολή αντιγράφεται αυτόματα στην γραμμή εντολών που βρίσκεται ο κέρσορας. Για να μάθουμε περισσότερα για την εντολή αυτή μπορούμε είτε να κάνουμε κλικ στο `?` (που βρίσκεται αριστερά από το `Save`), είτε να πατήσουμε το `Tab` (που βρίσκεται αριστερά από το κουμπί Q στο πληκτρολόγιο). Και στις 2 περιπτώσεις ανοίγει αυτόματα το `Ευρετήριο` στην αντίστοιχη εντολή.
- 3ος τρόπος: Εδώ πρέπει πρώτα να ρυθμίσουμε το `Xcas`. Πάμε λοιπόν στο μενού `Ρυθμίσεις` επιλογή `Γενικές Ρυθμίσεις` και τσεκάρουμε την επιλογή `Αυτόματη βοήθεια ευρετηρίου`. Με την ρύθμιση αυτή, και προτού αντιγραφεί η εντολή στην γραμμή εντολών, ανοίγει αυτόματα το `Ευρετήριο` στην αντίστοιχη εντολή. Αφού βεβαιωθούμε πως αυτή είναι η εντολή που θέλουμε, πατάμε `OK` για αντιγραφή του ονόματος της εντολής στην γραμμή εντολών.
- 4ος τρόπος: Για ορισμένες εντολές (κυρίως όταν θέλουμε να σχεδιάσουμε μία καμπύλη από το μενού `Γραφικά`) ανοίγει ένα πλαίσιο διαλόγου που μας επιτρέπει να ορίσουμε τις παραμέτρους της εντολής.

Το μενού `Βοήθεια` περιέχει πολύ χρήσιμες πληροφορίες και πρέπει να εξοικειωθούμε μαζί του.

Εάν γνωρίζουμε ήδη το όνομα μιας εντολής και θέλουμε να βεβαιωθούμε για την σύνταξή της (π.χ. `factor`), μπορούμε να γράψουμε στην γραμμή εντολών την αρχή του ονόματος της εντολής (π.χ. `fact`) και στην συνέχεια να πατήσουμε το `Tab` (αριστερά από το κουμπί Q στο πληκτρολόγιο) ή να κάνουμε κλικ στο `?` (αριστερά από το `Save`). Με τον τρόπο αυτό ανοίγει το `Ευρετήριο` όπου εμφανίζονται οι διάφορες εντολές που αρχίζουν με τα γράμματα `fact`. Εμείς επιλέγουμε την εντολή `factor` και μετά κάνουμε κλικ στο `OK` για να αντιγραφεί στην γραμμή εντολών.

Μπορούμε επίσης να γράψουμε στην γραμμή εντολών `?factor` για να μάθουμε περισσότερα για την συνάρτηση αυτή. Εάν το όνομα της εντολής που έχουμε γράψει δεν αναγνωρίζεται, θα μας προταθούν συμβατές εντολές.

επόμενο: Εισαγωγή εντολών εμφάνιση: Εκκίνηση προηγούμενο: Διεπαφή Πίνακας περιεχομένων Ευρετήριο
Μετάφραση στα Ελληνικά : Γιώργος Νασόπουλος. Διασκευή : Αλκιβιάδης Γ. Ακρίτας