επόμενο: Online βοήθεια εμφάνιση: Εκκίνηση προηγούμενο: Εκκίνηση Πίνακας περιεχομένων Ευρετήριο

##
Διεπαφή

Διεπαφή, διεπιφάνεια ή διασύνδεση (αγγλ. interface) ονομάζεται το σύνορο επικοινωνίας ενός λογισμικού με το περιβάλλον του. Όταν ανοίγουμε το `Xcas` δημιουργείται μια `Νέα διεπαφή Xcas`, όπως φαίνεται στην εικόνα, και τις διαστάσεις της οποίας μπορούμε να αλλάξουμε. Η διεπαφή μας προσφέρει και άλλες δυνατότητες που θα ανακαλύψουμε στην συνέχεια.

Μαζί με την διεπαφή ανοίγει και μία συνεδρία, η οποία μπορεί να είναι διαφόρων ειδών, ανάλογα με τις επιλογές που έχουμε κάνει στις `Γενικές Ρυθμίσεις` (βλέπε σχετικά και το δεύτερο βίντεο στην διεύθυνση `http://inf-server.inf.uth.gr/~akritas/xcas.htm)`. Στην περίπτωσή μας, η συνεδρία είναι για αλγεβρικούς υπολογισμούς.

Από πάνω προς τα κάτω η διεπαφή αυτή εμφανίζει:

  - την γραμμή των βασικών μενού πάνω στα οποία μπορούμε να κάνουμε κλίκ για περαιτέρω επιλογές: `Αρχείο`, `Επεξ`, `Ρυθμίσεις`, `Βοήθεια`, `CAS`, `Παράσταση`, `Εντολές`, `Prg`,...
  - ένα μικρό παράθυρο με το όνομα της συνεδρίας, ή `Ανώνυμο` εάν η συνεδρία δεν έχει ακόμη αποθηκευθεί σε αρχείο
  - την περιοχή διαχείρισης της συνεδρίας η οποία αποτελείται από: `(Α)` το κουμπί `?` που ανοίγει το ευρετήριο της βοήθειας, `(Β)` το κουμπί `Save` που αποθηκεύει την συνεδρία, `(Γ)` το κουμπί `Config: exact real ...` που εμφανίζει τις αλγεβρικές ρυθμίσεις της συνεδρίας και μας επιτρέπει να τις αλλάξουμε , `(Δ)` το κουμπί `STOP` που διακόπτει τους υπολογισμούς μίας μεθόδου που αποδεικνύεται πολύ μεγάλης διάρκειας, `(Ε)` το κουμπί `Kbd` για την εμφάνιση/απόκρυψη του πληκτρολογίου που βλέπετε στο κάτω μέρος της εικόνας και το οποίο μπορεί να διευκολύνει τους υπολογισμούς μας και, τέλος, `(ΣΤ)` το κουμπί `X` που κλείνει την συνεδρία (αλλά όχι την διεπαφή).
    Προσοχή: Στις αλγεβρικές ρυθμίσεις `Config: exact real ...`, η επιλογή `ακτίνια` πρέπει να είναι πάντα ενεργοποιημένη για την καλή λειτουργία πολλών εντολών. Να την απενεργοποιούμε μόνο στην περίπτωση που εργαζόμαστε σε παράθυρο γεωμετρίας και θέλουμε να μετρήσουμε ή να κατασκευάσουμε γωνίες σε μοίρες.
  - μια λευκή παραλληλόγραμμη περιοχή με τον αριθμό 1 (πρώτη γραμμή εντολών) στην οποία μπορούμε να πληκτρολογήσουμε την πρώτη μας εντολή. Προσοχή: προτού αρχίσετε να πληκτρολογείτε την εντολή βεβαιωθείτε ότι ο κέρσορας είναι στην γραμμή εντολών. Αν δεν είναι, κάντε (αριστερό) κλικ με το ποντίκι πάνω σε αυτήν την γραμμή εντολών. Έστω λοιπόν ότι η εντολή μας είναι : `1+1`. Αφού την γράψουμε, πατάμε "Enter" (ή "Return", ανάλογα με το πληκτρολόγιο) και το αποτέλεσμα εμφανίζεται από κάτω, ενώ συγχρόνως εμφανίζεται και μια νέα γραμμή εντολών με τον αριθμό 2. Κάθε είσοδος στην γραμμή εντολών εκτελείται με το κουμπί "Enter".

Ας εκτελέσουμε τώρα μία-μία τις ακόλουθες εντολές.

    1/3+1/4
    sqrt(2)^5
    solve(a*x^2+b*x+c,x)
    50!

Όλες οι εντολές αποθηκεύονται στην μνήμη. Μπορούμε λοιπόν να δούμε το ιστορικό της τρέχουσας συνεδρίας και να τροποποιήσουμε τις προηγούμενες εντολές. Προσπαθήστε για παράδειγμα να τροποποιήσετε τις προηγούμενες εντολές σε:

    1/3+3/4
    sqrt(5)^2
    solve(a*x+b*x+c,x)
    500!

επόμενο: Online βοήθεια εμφάνιση: Εκκίνηση προηγούμενο: Εκκίνηση Πίνακας περιεχομένων Ευρετήριο
Μετάφραση στα Ελληνικά : Γιώργος Νασόπουλος. Διασκευή : Αλκιβιάδης Γ. Ακρίτας